**Akademija 2020**

**Digitalizirajmo gradiva kulturne dediščine Novega mesta.**

**Izkušnje z digitaliziranjem gradiv in načrti za prihodnje**

**Klub prijateljev IMV (Industrije Motornih Vozil)**

**Muzejska zbirka IMV**

Klub prijateljev IMV je bil ustanovljen z namenom, da v dokumentarni in materialni obliki ohrani spomin na podjetje, ki je močno vplivalo na industrializacijo in socializacijo dolenjske pokrajine, od leta 1954 do današnjih dni.

Po družbenih in ekonomskih spremembah v začetku tega stoletja, je veliko nekdanje industrije, ki je bila ključna za takratni družbeni razvoj, izginilo iz ljudskega spomina. Da se to ne bi zgodilo z IMV, ki ga tudi ni bilo več, so na predlog nekdanjih vodilnih delavcev v IMV, leta 2002 ustanovili Klub Prijateljev IMV.

Prva naloga kluba je bila, da v novih podjetjih, s pomočjo tam še zaposlenih članov, poiščemo in ohranimo čim več dokumentarnega gradiva nekdanjega podjetja in ga v obliki monografije **Povest o velikanu pod Gorjanci**, ponudimo širši javnosti. Istočasno smo iz arhivskega gradiva in svežih posnetkov intervjujev oblikovali 2 DVD-ja, **Povest o velikanu** o zgodovini tovarne in **Vsakemu podgurcu svoj kos kruha**, slovitemu reku Jurija Levičnika, o njegovem življenju.

V začetku delovanja je imel klub okrog 450 članov, nekdanjih zaposlenih v IMV. Ker pa smo družba, ki se stara, nas je po skoraj 20 letih le še okrog 150. Novo včlanjenih v klub pa praktično ni, mi, ki smo še ostali, pa smo stari že od 60 pa do 90 let. Zato je zaskrbljenost, da se spomin na pomemben del slovenske zgodovine, kaj hitro izgubi.

Da bi spomin na IMV lahko doživljali vsak dan, smo pred zgradbo prvotnega podjetja AGROSERVIS in MOTOMONTAŽA, danes upravna zgradba TPV, postavili doprsni kip gospodarstveniku Juriju Levičniku, delo akademskega kiparja Mirsada Begića in uspeli s predlogom, da je občina poimenovala Levičnikovo cesto.

V letu 2008 smo začeli razmišljati o oblikovanju muzejske zbirke, da bi poleg dokumentarnega gradiva, lahko predstavili tudi proizvode podjetja IMV. Ker smo bili na tem področju amaterji, smo se povezali s **Tehniškim muzejem Slovenije**, **Dolenjskim muzejem**, za obnovo pridobljenih eksponatov avtomobilske zbirke pa smo se povezali s **Šolskim centrom Novo mesto**. Seveda smo za našo idejo pridobili tudi sodelovanje podjetij-naslednic IMV, **Adrio Mobil**, **Revoz** in **TPV**. To nam je uspelo, ko smo leta od 2010 občine dobili v najem stavbo v Drgančevju

Začetki muzejske zbirke segajo v leto 2010, v letu 2012 pa smo že sodelovali v mrežnem projektu partnerskih mest Maribora, kulturne prestolnice Evrope z razstavo Uf Industrija s predstavitvijo zgodovine in izdelkov IMV-ja. Do danes smo v zbirko vključili že preko 50 vozil in počitniških prikolic. Ponosni smo na primerka prvih izdelkov podjetja, kombija DKW Schnellaster in osebnega avtomobila DKW 1000S, prve počitniške prikolice Adria 375 iz leta 1965, Prvega Avtodoma Adriatic iz leta 1984, prototipa prve mobilne stanovanjske enote Adrie iz leta 2002 in 2 primerkov prototipa terenskega vozila IMV TV 750 4x4, katerih je bilo v 80. letih izdelanih samo 8 primerkov.

Ves čas delovanja kluba še naprej vztrajno zbiramo arhivsko gradivo in zgodovinske dokumente. Ker smo klub prostovoljcev in nimamo veliko sredstev, smo si pa vedno želeli, da bi zgodbo IMV lahko delili s širšo skupnostjo. Zato smo vzorno urejen arhiv, oktobra 2015 predali Dolenjskemu muzeju v Novem mestu, z namenom da nam pomaga pri digitalizaciji gradiva in omogoči širši dostop do zbranih podatkov.

Zavest o ohranjanju tehniške dediščine se sproži po vzporednih poteh: obnova vozil v šolskem centru sproži zanimanje pri mladini, ogled proizvodov v muzejski zbirki sproži zanimanje pri obiskovalcih (veliko se jih podjetja IMV niti ne spomni več), ljubitelji, ki najdejo in obnavljajo vozila IMV, pa si jih želijo ogledati v zbirki in o njih čim več izvedeti preko tehničnih dokumentov, njihovi zgodovini in slikovnem materialu.

Da bi bila naša ponudba čim bolj popolna in da bi imeli ljubitelji **Kombija IMV** čim večjo podporo, naše delo še daleč ni končano. Imamo moralno dolžnost, da poskrbimo za spletni naslov tovarne IMV in našega kombija, na njem pa predstavimo vse do sedaj zbrane dokumente. Kakšna bo pot do uresničitve te naloge, pa je odvisna od dogovora med klubom prijateljev IMV, Dolenjskega muzeja in Tehniškega muzeja Slovenije.

Potrebne aktivnosti:

* Določiti mesto kreiranja spletnega naslova IMV in Kombi
	+ Ali Dolenjski muzej
	+ Ali Klub prijateljev IMV
		- Ali Muzejska zbirka IMV
* Pridobiti osebe za določitev strukture vsebin
* Pridobiti osebe, ki bodo nosilci zbiranja dokumentov za:
	+ Zgodovino tovarne
	+ Kombi IMV
* Pridobiti osebo za kakovostno digitalizacijo dokumentov v ustrezni obliki in velikosti za objavo na spletni strani
* Pridobiti osebo, ki bo vsebine postavila na spletno stran
* Najti finančni vir, ki bo podprl akcijo

Cilj digitalizacije ne sme biti posnetek muzejske zbirke s fotografijami eksponatov, saj potem obisk nebi bil niti potreben, ampak odpiranje možnosti, da se obiskovalci muzejske zbirke, ali pa obiskovalci spletne strani, lahko na osnovi shranjenih dokumentov, do podrobnosti seznanijo z zgodovino podjetja in njegovih proizvodov.

Razvoj tehnologij se je v času delovanja podjetja zelo spremenil. Spomnimo se petdesetih let prejšnjega stoletja, ko smo že poznali dokumente napisane na pisalni stroj, kopije dokumentov pa natisnjene preko indigo papirja ali matrice na rotacijskem kopirnem stroju. Nekateri dokumenti so bili natisnjeni v obliki faxov, filmski materiali pa so bili v obliki 8 ali 16 mm filmov, redki v 36 mm obliki. Nato so prišli kopirni stroji na termično občutljivem papirju, prvi video posnetki na številčnih oblikah in formatih snemanja: VHS, super VHS, super 8, Umatic, tipov PAL ali Secam itd. Ko pa so prišli v uporabo prvi računalniki, se je tehnologija zapisov le nekoliko standardizirala.

Arhiv podjetij z dolgo zgodovino, se srečuje z vsemi omenjenimi vrstami zapisov, zato je pretvarjanje dokumentov v današnje oblike prenosov, zelo zahtevno in drago.

Veliko dokumentov se nahaja tudi v državnih ustanovah, kot so filmski arhiv Slovenije, arhiv RTV Slovenije, zgodovinski arhiv Ljubljana itd… Kako priti do teh dokumentov in po kakšni ceni, je veliko vprašanje. Vsak od njih si lasti avtorske pravice, sam pa jih ne digitalizira in ponudi na svetovnem spletu. Zato je resno utemeljen dvom, da ti dokumenti nikoli ne bodo ugledali dneva objave na spletu.

Iz izkušenj lahko rečem, da te institucije opravičeno zavrnejo možnost pomoči pri iskanju dokumentov, ker le ti še niso urejeni (torej se jih ne da z lahkoto najti in so nedostopni), ali pa nimajo na voljo potrebnega osebja in sredstev, da bi jih uredili in vsaj omogočili dostop raziskovalcem.

In kdaj bo naša tako imenovana »visoko tehnološka družba« spoznala, da ni nastala preko noči, nekega dne, ko si je en politik to izmislil, ampak skozi dolgo obdobje razvoja in samoodrekanja generacij delavcev in izobražencev naše domovine.

Zgodovina nekega naroda ne sme obtičati v zaprtih in neobdelanih arhivih. Vsaka institucija, od krajevne skupnosti do države in njenih stotin institucij bi morali poskrbeti za digitaliziranje svojih arhivov, nekdo pa bi najprej moral izdelati navodila, usmeritve in standarde, kako to izvesti v posameznem okolju in prenesti na svetovni splet.

Ali je to ministrstvo za kulturo? Ali je to ministrstvo za javno upravo? Ali slovenska akademija znanosti in umetnosti?

Tudi zaradi pomanjkljivih vsebin na svetovnem spletu o razvoju naše države po drugi svetovni vojni, ne moremo pričakovati, da se bo kdo kaj naučil o preteklih časih in da bo zato bolj razgledan in informiran.

Dolenjska brez nekdanjih podjetij, kot so Industrija motornih vozil, Krka tovarna zdravil, Novoteks, Novoles, Pionir, Labod, Iskra-Ela, Tovarna obutve, nebi dosegla današnje stopnje razvoja regije, ki je med največjimi izvozniki Slovenije. Pa poglejmo, kaj lahko izvemo o teh podjetjih na svetovnem spletu? Društvo Pionir je svetla točka!

Še veliko dela nas čaka!

Vojko Grobovšek

Klub prijateljev IMV, Rozmanova 10, 8000 Novo mesto